Porcukor

40 gramm motiváció: Hízz a sikerektől!

Tollas Tímea

2021

Publio Kiadó

www.publio.hu

Minden jog fenntartva!

Borító grafika: Lukács Klaudia

Kép:: Shutterstock/ Millena

Szerkesztő: Tallér Edina

Korrektúra: Nagy Sára Kata

Ajánlás:

A legjobb nagyszülőknek

Előszó

Tökéletesre vasalt, patyolattiszta szmokingokban üldögélő üzletemberek, kifogástalan kosztümben parádézó üzletasszonyok, tipp-topp titkárnők, friss mentolos illatfelhőben úszó, túlterhelt menedzserek, állandóan krízishelyzetbe kényszeredő orvosok, folyton talpon lévő

igazgatók, saját webshopot üzemeltető influenszerek, egyéni válallkozásba kezdő fiatalok, mester-fodrászok, életvidám anyukák kis dizájnerüzlettel a hátuk mögött, és még sorolhatnám az idők végezetéig. A lista bizonyára sohasem érne véget. A sikeres és karrierista jelzővel manapság igen könnyen dobálózunk. Ráerőltetjük mindenkire, aki kicsit is céltudatosabb, erősebb jellem, mint a megszokott vagy az elvárt a társadalmunkban.

Sokszor bosszankodva és irigy tekintettel konstatáljuk, hogy ezek az emberek mennyire jól haladnak a céljaik felé. Hányszor hallottam már, hogy valaki biztosan fogja a kezüket, hiszen állandóan sikerszériájuk van. Ahogy mások fejlődnek és haladnak előre az álmaik megvalósítása felé, egyre több a rosszindulatú, mérgező ember is. Gonosz pletykákkal terjesztik a náluk eredményesebb és magasabb pozícióban elhelyezkedő társaikról, hogy bizonyára nem tisztességes úton jutottak el idáig.

A csinovnyik halála lekváros piskóta a mai világhoz képest Szörnyű egy világban élünk. Sokszor nehéz és kegyetlen világban. Egy olyan életben és környezetben, ahol a féltékenység és a másoknál való előrébb törés dominál. Ahol nem az a legfőbb kérdés a nap elején, hogy miben segíthetek neked, hogy boldogulj? vagy hogyan tehetem könnyebbé a napodat? hanem az, hogy pontosan hogyan is gázoljak keresztül minden potenciális ellenfelemen, hogy elérhessem a kitűzött, roppant fontos célomat. Erkölcstelen tettek? Lelki terrorban tartott emberek, akik nem mernek lépni? Megnyomorodott, a munkájukba abszolút belefásult dolgozók?

Nem ismeretlen jelenség az üzleti életben.

Reakció? Váll vonogatás és „Ilyen az élet, emészd meg!”-kijelentések. De mi a helyzet akkor, ha nem akarjuk megemészteni? Ha elegünk lett abból, hogy bármit is érjünk el, kemény és kitartó munkával, mindig csak a kételkedést és a negatív, lehúzó erejű mondatokat kapjuk viszonzásul?

Dicséret és elismerés hiányában magunkat kell ösztönöznünk, hogy elég jók vagyunk és így is mérhetetlen erővel munkálkodunk a siker elérésén. Nem csak magunk miatt, hanem mások miatt is.

Mert bizonyítani akarunk. Mindenkinek, de ugyanakkor senkinek. Azoknak, akik nem hittek bennünk vagy nem gondolták volna, hogy bármire képesek leszünk, ha elég erősen akarjuk, hiszünk benne és teszünk is érte.

Miről is lesz szó ebben az inspiráló könyvben?

Bármilyen munkád is legyen, bármelyik egyetemen is tanulj épp, akármilyen szakmában is dolgozz, ez a kis könyvecske végig elkísér majd a könnyebb és a nehezebb napjaidon is. Nem számít, hány éves vagy, hogyan öltözködsz, nő vagy férfi vagy. Ami igazán fontos: tudd, hogy mit szeretnél, és vasakarattal véghez is fogod vinni. Amennyiben kitartó vagy és nem ismersz lehetetlent, de jólesne a támogatás, a megerősítés a mindennapjaidban, akkor jó könyvet vettél kézbe.

Ez a motivációs, pozitív üzenetekkel teleszőtt könyv nem pusztán egy feltételes elmélkedés vagy művészi okfejtés az üzleti élet és a sikeres emberek nehézségeiről. Több annál. Egy vallomás és

egyben segítség mindazon emberek számára, akik úgy érzik, beleroppannak a megfelelésbe, abba, hogy igazán elismertek legyenek.